Hea küsija    Teie küsimusest võib välja lugeda, et esindate  korteriühistut ning soovite sõlmida elektri müüjaga Teile arvatavasti soodsamat lepingut. Teie olemasolevale lepingule, mille kohaselt toimub arveldamine mõõturite vahe alusel, ei ole ilma lepingut ennast nägemata kuidagi võimalik hinnangut anda, kuigi esmapilgul tundub see imelik. Nagu Te isegi viitate, ei ole tegemist võrreldavate andmetega, kui mõõturite näite ei võeta üheaegselt.    Edasi sellest, kas korteriühistu on äri- või kodutarbija.  Esmalt tuleb kohe märkida, et korteriühistu, kui ta ostab  elektrienergiat ja edastab seda elamu korteritesse, ei muutu elektrienergia müüjaks. Vastavalt korteriühistuseadusele on tegemist sellisel juhul ühistu majandamiskuluga, mille ühistu jagab eeldatavasti korterite mõõturite näitude alusel ühistu liikmete vahel (analoogselt veega- ühistu ostab vett müüvalt firmalt vett maja veemõõtja näidu alusel ning jagab selle siis korterite veemõõtjate näitude alusel laiali).  Teil oleks mõistlik enne järgmisi samme ära oodata ka konkurentsiameti selgitus Teile elektrit  müüva ettevõtte hinnapakettide koostamise ning kooskõlastamise kohta. Elektrimüüja seisukoht, et korteriühistu on igal juhul kodutarbija, ei ole küll millegagi põhjendatud. Kui nad sellist seisukohta andes lähtuvadki sellest, et enamasti kasutatakse korterites elektrit kodutarbijana, siis tänasel päeval on tavapärane, et elamutes osad korterid on äripinnad, kus toimub ainult majandustegevus, samuti võidakse kortereid kasutada kodubüroona, kus samuti elektrit kasutatakse majandustegevuseks. Praktiliselt on  võimalik olukord, kus korteriühistusse kuuluvad kõik korteriomandid on äripinnad, kus toimub majandustegevus.    Lõpetuseks võib öelda, et Teie probleem saab läbirääkimiste käigus suure tõenäosusega Teile sobiva lahenduse.    Edu soovides  Agu Rillo  SG Õigusbüroo